钦定古今图书集成/理学汇编/文学典/第200卷 > 《跋周汝明自鸣集》前人
## 钦定古今图书集成/理学汇编/文学典/第200卷 > 《跋周汝明自鸣集》前人

天下之鸣多矣，“锵锵凤鸣，雝雝雁鸣”，“喈喈鸡鸣”，“嘒嘒
蝉鸣”，“呦呦鹿鸣，萧萧马鸣。”无不善鸣者，而彼此不能
相为各一其性也。其于诗亦然，鲍谢自鲍谢，李杜自
李杜，欧苏自欧苏，陈黄自陈黄，鲍、谢之不能为李、杜，
犹欧苏之不能为陈、黄也。吾乡周君性初善为诗，署
其集曰《自鸣》。予读之，能知其激扬变动，音节之可爱
而已。予亦好吟者，然予能为予之言，使予“髣髴《性初》”
一语，不可得也。予以予鸣性初，以性初鸣，此之谓自
鸣。虽然，凡音生于人心，其所以鸣则固同矣。